**Brynjulf Friis Bull** (født 17. oktober 1906 i Oslo, død 18. juni 1993) var en norsk jurist, høyesterettsadvokat og politiker for Arbeiderpartiet.

Oppvekst og utdannelse
----------------------

Brynjulf Bull ble født i Kristiania som en av flere sønner til forretningsmannen Trygve Bull og Sally, født Friis. En av brødrene hans var Trygve Bull. På farssiden tilhørte familien den trønderske slekten Bull.
Etter skolegang på Fru Nielsens Latin- og realskole avla han examen artium ved Oslo katedralskole i 1925 og begynte deretter på jusstudier ved Universitetet i Oslo.

Som student ble han med i den kommunistiske akademikergruppen Mot Dag og organisasjonen Clarté som var mer internasjonalt orientert, men i Norge nært knyttet til Mot Dag. Han ble leder for Clarté i 1933. I 1935 var han leder for Det Norske Studentersamfund. 

Han var interessert i skuespillerkunst og involverte seg både som skuespiller og som leder i Studentersamfundets Theater ved Det Norske Studentersamfund.

Han avla juridisk embetseksamen i 1930.

Karriere
--------

Brynjulf Bull viser Haile Selassie det nydekorerte Oslo rådhus under den etiopiske keiserens statsbesøk i november 1954. Bak sees kong Haakon VII. Bull var ordfører i Oslo 1952–1975 med unntak av periodene 1956–1959 og 1962–1963. Foto: Ragge Strand, *NÅ*/Arkivverket 
I 1933 etablerte Bull sin egen advokatpraksis hvor han blant annet tok saker for fagbevegelsen og straffesaker. Under krigen ledet arbeidet for fagbevegelsen til at han ble arrestert av tyskerne og satt fengslet blant annet på Grini fra 1942 til 1944. 

Han var statsadvokat for landssviksaker 1945–47.

Fra 1953 til 1963 var han leder i Arbeidsretten.

Etter Mot Dag gikk inn i Arbeiderpartiet ble også Brynjulf Bull engasjert der. Han ble valgt inn i Oslo kommunestyre i 1945. I 1948 ble han varaordfører og i 1952 ordfører. Ordførerposisjonen innehadde han til 1975 med unntak av periodene 1956-1959 og 1962-1963.

I 1966 var han sentral i løsningen av «teaterstreiken». Bull var pådriver for, og første styreleder i Oslo Konserthus. I Oslo er vestre del av Rådhusplassen oppkalt etter ham.

Han mottok St. Hallvard-medaljen i 1976.

Familie
-------

Bull var fra 1937 gift med Ruth Bernhardina Øgrim og er far til tidligere statssekretær Bernt Bull.
Politikeren, forfatteren og skolemannen Trygve Bull var hans bror.

Referanser
----------

1. ↑   Norsk biografisk leksikon, oppført som Brynjulf Friis Bull, Norsk biografisk leksikon ID Brynjulf\_Bull, besøkt 9. oktober 2017[Hentet fra Wikidata]
2. ↑  Terje Bratberg: Den trønderske slekten Bull Store norske leksikon, hentet 8. september 2012
3. ↑  Ledere i Arbeidsretten Arkivert 16. mars 2012 hos Wayback Machine. Arbeidsretten, hentet 9. oktober 2012
4. ↑  «Tidligere mottakere av St. Hallvard-medaljen». Oslo kommune. Arkivert fra originalen 10. januar 2014. Besøkt 30. januar 2017.

Eksterne lenker
---------------

* (en) Brynjulf Bull – kategori av bilder, video eller lyd på Commons Rediger på Wikidata
* (en) Brynjulf Bull på Internet Movie Database Rediger på Wikidata
* (no) Brynjulf Bull, Store norske leksikon.


|  |  |  |
| --- | --- | --- |
| Forgjenger:**Olaf Sæther** | **Teatersjef ved Studentteatret i Oslo**(1928–1928) | Etterfølger:**Christian Bernt Apenes** |
| Forgjenger:**Tønnes Søyland** | **Teatersjef ved Studentteatret i Oslo**(1936–1936) | Etterfølger:**Carsten Byhring** |

| * v
* d
* r
Oslos ordførere etter 1945 |
| --- |
|  | 
* Einar Gerhardsen (1945)
* Rolf Stranger (1945)
* Arnfinn Vik (1945–47)
* Halvdan Eyvind Stokke (1948–50)
* Brynjulf Bull (1951–55)
* Rolf Stranger (1956–59)
* Brynjulf Bull (1960–61)
* Rolf Stranger (1962–63)
* Brynjulf Bull (1964–75)
* Albert Nordengen (1976–90)
* Peter N. Myhre (1990–91)
* Ann-Marit Sæbønes (1992–95)
* Per Ditlev-Simonsen (1995–2007)
* Svenn Erik Kristiansen (2007)
* Fabian Stang (2007–2015)
* Marianne Borgen (2015–)

 | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Historisk befolkningsregister **·** BIBSYS **·** VIAF **·** LCCN **·** ISNI **·** Fangeregisteret

 |